作者:彭伉
標題:青雲幹呂
內容:祥輝上幹呂，鬱鬱又紛紛。遠示無為化，將明至道君。勢凝千里靜，色向九霄分。已見從龍意，甯知觸石文。狀煙殊散漫，捧日更氛氳。自使來賓國，西瞻仰瑞雲。聖布中區化，祥符異域雲。含春初應呂，暈碧已成文。東起隨風暖，西流共日曛。升時嘉異月，為慶等凝汾。輕與晴煙比，高將曉霧分。飄飄如可致，願此翊明君。